**Pentr-un sărut**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu pot să dorm dacă nu-ți simt aproape

Gura flămândă și piciorul lung,

N-am cum să-ți scriu cu degetul pe clape

Sonate despre lună, să străpung

Cu buzele îmbrăcate-n acuarele

Arșița nopții și în paradis

Să fiu răpit și-ncătușat de iele,

Să mă hrănesc din fructul interzis.

Ce tristă-i noaptea când nu-ți simt aroma

Și umbra arcuită-n așternut,

Reconstruiesc în mintea mea Sodoma

Și vând pământul pentru un sărut.

- Intensitatea flăcării ce arde

Nu se masoară-n ore de desfrâu,

Când gura ta alunecă pe coarde

Vioară-i trupul meu şi niciun frâu

N-ar mai putea să-mi stăvilească firea,

Îţi aparţin cu totul sau nimic,

Eşti învierea mea şi răstignirea,

Întâmpină-mi cu ramuri de finic

Gândul acesta ce-l trimit spre tine

Chiar dacă unii spun c-ar fi păcat,

Dar Dumnezeu e sus şi ştie bine

Că din iubire ne-am cuminecat.

Ioan Grigoraș Liliana Trif